b'\n_START_ARTICLE_\nSletten (Humleb\xc3\xa6k)\n_START_SECTION_\nHistorie\n_START_PARAGRAPH_\nDen \xc3\xa6ldste omtale af Daugl\xc3\xb8kke Slette findes i et brev fra 1560, hvor der n\xc3\xa6vnes 2 boder med garn p\xc3\xa5 stranden. I henhold til jordebogen for Kronborg og Frederiksborg len 1582-83 havde Dagel\xc3\xb8kke Slet 11 fiskere, som kun ydede fisk i landgilde. I de \xc3\xa6ldste skatteprotokoller fra 1588 fremg\xc3\xa5r det, at der i Humleb\xc3\xa6k boede syv fiskere, der betalte \xc2\xbd t\xc3\xb8nde torsk i afgift, mens der tilsvarende boede 9 familier i Sletten._NEWLINE_Neden for strandbakken var der mellem to vandl\xc3\xb8b ryddet plads til huse med tilh\xc3\xb8rende k\xc3\xa5lhaver og bygjord. Der blev drevet fiskeri, n\xc3\xa5r redskaber og b\xc3\xa5de kunne skaffes. Fiskerne skulle ikke blot levere fisk til de kongelige fadebure p\xc3\xa5 Hirschholm og Kronborg, men ogs\xc3\xa5 lejlighedsvis v\xc3\xa6re behj\xc3\xa6lpelige med at f\xc3\xa5 ilandsat byggematerialer, som blev beordret hertil for anvendelse ved opf\xc3\xb8relsen af de kongelige slotte. Murstenene blev s\xc3\xa5 transporteret ad Dagel\xc3\xb8kkevej ind i landet._NEWLINE_I 1700-tallet voksede det lille bysamfund gradvist. I 1879 blev Sletten Havn udvidet til sin nuv\xc3\xa6rende form, hvilket blev bekostet af godsejer Johannes Hage fra Niv\xc3\xa5g\xc3\xa5rd. Det var en betydelig forbedring for fiskerne. Ved havnen ligger Sletten Kro, nu Restaurant Sletten._NEWLINE_Strandvejen g\xc3\xa5r igennem fiskerlejet, og indtil 1924 var det den eneste hovedf\xc3\xa6rdsels\xc3\xa5re mod Helsing\xc3\xb8r. Dette \xc3\xa5r blev Ny Strandvej (nu Humleb\xc3\xa6k Strandvej) etableret som aflastning. Gammel Strandvej i Sletten blev i 1999 renoveret, hvilket blev bel\xc3\xb8nnet med Vejprisen._NEWLINE_Sletten er bl.a. domineret af den nuv\xc3\xa6rende kursusejendom Slettenhus, Gl. Strandvej 163, der er opf\xc3\xb8rt 1888 og var hvilehjem for kvinder indtil 1908. Herefter blev det badehotellet S\xc3\xb8vang til 1918, og i dette \xc3\xa5r fik bygningen sin nuv\xc3\xa6rende skikkelse i pal\xc3\xa6stil ved arkitekt Vilhelm Clausen fra K\xc3\xb8benhavn. Han tegnede ogs\xc3\xa5 en nu forsvundet hegnsmur foran huset. Dern\xc3\xa6st var stedet rammen om Hotel Gylfe i ca. 50 \xc3\xa5r. Her kom mange fine g\xc3\xa6ster, men ogs\xc3\xa5 det lokale foreningsliv holdt til her. Der blev holdt foreningsballer, ande- og fl\xc3\xa6skespil, politiske m\xc3\xb8der og danseskole. Det var ogs\xc3\xa5 Humleb\xc3\xa6ks valgsted ved Rigsdags- og sogner\xc3\xa5dsvalg. I 1960\'erne blev ejendommen kursusejendom for FDB under navnet Slettenhus, og efter at FDB har afh\xc3\xa6ndet stedet i 1990\'erne, har det fungeret som domicil for diverse firmaer. Indtil 2004 havde rederiet Clipper Denmark A/S til huse i hotellet._NEWLINE_Under bes\xc3\xa6ttelsen blev der fra Hotel Gylfe i 1943 sendt ca. 1.000 j\xc3\xb8der over \xc3\x98resund til sikkerhed i Sverige._NEWLINE_I den sydlige del af Sletten ligger p\xc3\xa5 Dagel\xc3\xb8kkevej 12 huset Havets Minde. Huset er opf\xc3\xb8rt af dykker og fisker Jens Jensen, hans hus l\xc3\xa5 oprindelig p\xc3\xa5 stranden i den sydlige ende af byen. Men huset blev taget af havet, han fik s\xc3\xa5 grund til sit nye hus p\xc3\xa5 byens f\xc3\xa6lles jord. I taknemlighed herover gav han huset dette navn. I huset boede i 1920\'erne skuespilleren og cirkusartisten Harald Miehe Madsen, kaldet Bivognen. Senere boede Bivognen p\xc3\xa5 Ny Strandvej 72 i Villa Hvidsten, der i 1950\'erne blev indrettet til byens politistation._NEWLINE_Sletten har ogs\xc3\xa5 v\xc3\xa6ret et s\xc3\xb8gt sted for intellektuelle og kulturradikale. S\xc3\xa5ledes boede digterne Erik Knudsen, Thorkild Bj\xc3\xb8rnvig og Jens August Schade samt tegneren Arne Ungermann alle p\xc3\xa5 Dagel\xc3\xb8kkevej. Desuden boede Knud W. Jensen, Louisianas skaber, i Sletten, tillige med digteren Sigfred Pedersen. I Sletten mindes man endnu, n\xc3\xa5r han kom i kroens "slyngelstue", bev\xc3\xa6rtningen "Bondestuen", der l\xc3\xa5 i en sidebygning til Hotel Gylfe. Journalist Me Lund bor ogs\xc3\xa5 i Sletten. En tidligere beboer var desuden admiral Christian Bastrup, der lod en stor villa opf\xc3\xb8re her i 1910 ved arkitekt Cosmus Br\xc3\xa6strup._NEWLINE_Linda Cerup-Simonsen, som var den f\xc3\xb8rste kvindelige, norske atlet, som vandt guld ved de Olympiske Lege (1992, Barcelona, Europajolle (sejlsport)), er aktiv i Sletten B\xc3\xa5deklub._NEWLINE_Skuespillerparret Susse Wold og Bent Mejding bor i Sletten._NEWLINE_Mimi Jakobsen er en nuv\xc3\xa6rende kendt beboer i Sletten.'